CELEX: 32016R0006
Language: el
Date: 2016-01-05 00:00:00
Title: Εκτελεστικός κανονισμός (ΕΕ) 2016/6 της Επιτροπής, της 5ης Ιανουαρίου 2016, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα και για την κατάργηση του εκτελεστικού κανονισμού (ΕΕ) αριθ. 322/2014 (Κείμενο που παρουσιάζει ενδιαφέρον για τον ΕΟΧ)

6.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 3/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/6 ΤΗΣ ΕΠΙΤΡΟΠΉΣ
   της 5ης Ιανουαρίου 2016
   για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα και για την κατάργηση του εκτελεστικού κανονισμού (ΕΕ) αριθ. 322/2014
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
   Εκτιμώντας τα ακόλουθα:
   
               (1)
            
            
               Το άρθρο 53 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων μέτρων έκτακτης ανάγκης από την Ένωση για τρόφιμα και ζωοτροφές που εισάγονται από τρίτη χώρα προκειμένου να προστατευθούν η δημόσια υγεία, η υγεία των ζώων ή το περιβάλλον, όταν ο κίνδυνος δεν μπορεί να αντιμετωπιστεί ικανοποιητικά με τα μέτρα που έχουν λάβει μεμονωμένα τα κράτη μέλη.
            
         
               (2)
            
            
               Μετά το ατύχημα στον πυρηνικό σταθμό της Φουκουσίμα στις 11 Μαρτίου 2011, η Επιτροπή πληροφορήθηκε ότι τα επίπεδα ραδιονουκλεϊδίων σε ορισμένα τρόφιμα καταγωγής Ιαπωνίας υπερέβαιναν τα επίπεδα δράσης που ισχύουν στην Ιαπωνία για τα τρόφιμα. Η μόλυνση αυτή ενδέχεται να αποτελεί απειλή για τη δημόσια υγεία και την υγεία των ζώων στην Ένωση και, κατά συνέπεια, εκδόθηκε ο εκτελεστικός κανονισμός (ΕΕ) αριθ. 297/2011 της Επιτροπής (2). Ο εν λόγω κανονισμός αντικαταστάθηκε από τον εκτελεστικό κανονισμό (ΕΕ) αριθ. 961/2011 (3), ο οποίος στη συνέχεια αντικαταστάθηκε από τον εκτελεστικό κανονισμό (ΕΕ) αριθ. 284/2012 (4). Ο τελευταίος αντικαταστάθηκε από τον εκτελεστικό κανονισμό (ΕΕ) αριθ. 996/2012 (5), ο οποίος στη συνέχεια αντικαταστάθηκε από τον εκτελεστικό κανονισμό (ΕΕ) αριθ. 322/2014 (6).
            
         
               (3)
            
            
               Δεδομένου ότι ο εκτελεστικός κανονισμός (ΕΕ) αριθ. 322/2014 ορίζει ότι τα μέτρα που προβλέπονται στον εν λόγω κανονισμό πρέπει να επανεξεταστούν έως τις 31 Μαρτίου 2015 και προκειμένου να ληφθούν υπόψη η περαιτέρω εξέλιξη της κατάστασης και τα δεδομένα του 2014 σχετικά με την εμφάνιση ραδιενέργειας σε ζωοτροφές και τρόφιμα, κρίνεται σκόπιμο να καταργηθεί ο εκτελεστικός κανονισμός (ΕΕ) αριθ. 322/2014 και να εκδοθεί νέος κανονισμός.
            
         
               (4)
            
            
               Τα ισχύοντα μέτρα έχουν επανεξεταστεί με συνεκτίμηση περισσότερων από 81 000 δεδομένων σχετικά με την εμφάνιση ραδιενέργειας σε ζωοτροφές και τρόφιμα εκτός από το βοδινό κρέας, και περισσότερων από 237 000 δεδομένων σχετικά με την εμφάνιση ραδιενέργειας σε βοδινό κρέας, τα οποία παρασχέθηκαν από τις ιαπωνικές αρχές και αφορούν την τέταρτη καλλιεργητική περίοδο μετά το ατύχημα.
            
         
               (5)
            
            
               Τα οινοπνευματώδη ποτά που εμπίπτουν στους κωδικούς ΣΟ 2203 έως 2208 δεν εξαιρούνται πλέον ρητά από το πεδίο εφαρμογής, καθώς οι απαιτήσεις όσον αφορά τη δειγματοληψία, την ανάλυση και τη δήλωση ισχύουν για συγκεκριμένο κατάλογο ζωοτροφών και τροφίμων.
            
         
               (6)
            
            
               Τα δεδομένα που υποβλήθηκαν από τις ιαπωνικές αρχές παρέχουν αποδεικτικά στοιχεία σύμφωνα με τα οποία δεν είναι πλέον αναγκαίο να απαιτείται δειγματοληψία και ανάλυση των ζωοτροφών και των τροφίμων που κατάγονται από τους νομούς Αομόρι και Σαϊτάμα για την παρουσία ραδιενέργειας πριν από την εξαγωγή τους στην Ένωση.
            
         
               (7)
            
            
               Για τις ζωοτροφές και τα τρόφιμα που κατάγονται από τον νομό Φουκουσίμα, το κριτήριο της μη διαπίστωσης από τις ιαπωνικές αρχές καμίας περίπτωσης μη συμμόρφωσης επί δύο συναπτά έτη (2013 και 2014) χρησιμοποιήθηκε στην τρέχουσα επανεξέταση για την άρση της απαίτησης δειγματοληψίας και ανάλυσης των εν λόγω ζωοτροφών και τροφίμων πριν από την εξαγωγή τους στην Ένωση. Για άλλες ζωοτροφές και τρόφιμα που κατάγονται από τον εν λόγω νομό, είναι σκόπιμο να διατηρηθεί η απαίτηση δειγματοληψίας και ανάλυσης πριν από την εξαγωγή στην Ένωση.
            
         
               (8)
            
            
               Οι διατάξεις του παρόντος κανονισμού είναι σκόπιμο να παρουσιάζονται κατά τρόπο ώστε να ομαδοποιούνται οι νομοί των οποίων οι ίδιες ζωοτροφές και τα ίδια τρόφιμα πρέπει να υποβάλλονται σε δειγματοληψία και ανάλυση πριν από την εξαγωγή τους στην Ένωση, προκειμένου να διευκολύνεται η εφαρμογή του παρόντος κανονισμού.
            
         
               (9)
            
            
               Όσον αφορά τους νομούς Γκούνμα, Ιμπαράκι, Τοτσίγκι, Μιγιάγκι, Ιγουάτε και Τσίμπα, επί του παρόντος απαιτείται δειγματοληψία και ανάλυση για τα μανιτάρια, τα προϊόντα αλιείας, το ρύζι, τα κουκιά σόγιας, το φαγόπυρο και ορισμένα βρώσιμα άγρια φυτά, καθώς και για τα μεταποιημένα και τα παράγωγα προϊόντα τους, πριν από την εξαγωγή στην Ένωση. Οι ίδιες απαιτήσεις ισχύουν και για σύνθετα τρόφιμα που περιέχουν σε ποσοστό άνω του 50 % τα εν λόγω προϊόντα. Τα δεδομένα σχετικά με την εμφάνιση ραδιενέργειας για την τέταρτη καλλιεργητική περίοδο παρέχουν στοιχεία που αποδεικνύουν ότι για αρκετές από τις εν λόγω ζωοτροφές και τα τρόφιμα είναι σκόπιμο να μην απαιτείται πλέον δειγματοληψία και ανάλυση πριν από την εξαγωγή στην Ένωση.
            
         
               (10)
            
            
               Όσον αφορά τους νομούς Ακίτα, Γιαμαγκάτα και Ναγκάνο, επί του παρόντος απαιτείται δειγματοληψία και ανάλυση για τα μανιτάρια και ορισμένα βρώσιμα άγρια φυτά, καθώς και για τα μεταποιημένα και τα παράγωγα προϊόντα τους, πριν από την εξαγωγή στην Ένωση. Τα δεδομένα σχετικά με την εμφάνιση ραδιενέργειας για την τέταρτη καλλιεργητική περίοδο παρέχουν στοιχεία που αποδεικνύουν ότι για ένα από τα βρώσιμα άγρια φυτά είναι σκόπιμο να μην απαιτείται πλέον δειγματοληψία και ανάλυση πριν από την εξαγωγή στην Ένωση. Από την άλλη πλευρά, ως συνέπεια της διαπίστωσης μη συμμόρφωσης ενός βρώσιμου άγριου φυτού, είναι σκόπιμο να απαιτείται δειγματοληψία και ανάλυση του εν λόγω βρώσιμου άγριου φυτού που κατάγεται από τους εν λόγω νομούς.
            
         
               (11)
            
            
               Τα δεδομένα σχετικά με την εμφάνιση ραδιενέργειας για την τέταρτη καλλιεργητική περίοδο παρέχουν στοιχεία που αποδεικνύουν ότι είναι σκόπιμο να διατηρηθεί η απαίτηση για δειγματοληψία και ανάλυση πριν από την εξαγωγή στην Ένωση για τα μανιτάρια καταγωγής των νομών Σιζουόκα, Γιαμανάσι και Νιιγκάτα. Ως συνέπεια της διαπίστωσης μη συμμόρφωσης ενός βρώσιμου άγριου φυτού, είναι σκόπιμο να απαιτείται δειγματοληψία και ανάλυση του εν λόγω βρώσιμου άγριου φυτού που κατάγεται από τους ανωτέρω νομούς.
            
         
               (12)
            
            
               Οι έλεγχοι που διενεργούνται στις εισαγωγές δείχνουν ότι οι ειδικοί όροι που προβλέπονται από το δίκαιο της Ένωσης εφαρμόζονται ορθά από τις ιαπωνικές αρχές και ότι επί διάστημα μεγαλύτερο των τριών ετών δεν διαπιστώθηκε στους ελέγχους κατά την εισαγωγή καμία περίπτωση μη συμμόρφωσης. Επομένως, κρίνεται σκόπιμο να διατηρηθεί η χαμηλή συχνότητα ελέγχων κατά την εισαγωγή και να μην απαιτείται πλέον από τα κράτη μέλη να ενημερώνουν την Επιτροπή σε τριμηνιαία βάση, μέσω του συστήματος ταχείας ειδοποίησης για τα τρόφιμα και τις ζωοτροφές (RASFF), για όλα τα αναλυτικά αποτελέσματα που διαθέτουν.
            
         
               (13)
            
            
               Τα μεταβατικά μέτρα που προβλέπονται στην ιαπωνική νομοθεσία, τα οποία ορίζονται στο παράρτημα III του εκτελεστικού κανονισμού (ΕΕ) αριθ. 322/2014, δεν αφορούν πλέον τις ζωοτροφές και τα τρόφιμα που εισάγονται επί του παρόντος από την Ιαπωνία και, επομένως, δεν θα πρέπει να αναφέρονται πλέον στον παρόντα κανονισμό.
            
         
               (14)
            
            
               Είναι σκόπιμο να προβλεφθεί επανεξέταση των διατάξεων του παρόντος κανονισμού όταν θα είναι διαθέσιμα τα αποτελέσματα της δειγματοληψίας και ανάλυσης σχετικά με την παρουσία ραδιενέργειας στις ζωοτροφές και τα τρόφιμα της πέμπτης καλλιεργητικής περιόδου (2015) μετά το ατύχημα, δηλαδή μέχρι τις 30 Ιουνίου 2016. Τα κριτήρια για την επανεξέταση θα καθοριστούν κατά τον χρόνο που αυτή θα πραγματοποιηθεί.
            
         
               (15)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Ο παρών κανονισμός εφαρμόζεται στις ζωοτροφές και στα τρόφιμα, κατά την έννοια του άρθρου 1 παράγραφος 2 του κανονισμού (Ευρατόμ) αριθ. 3954/87 του Συμβουλίου (7) («τα προϊόντα»), καταγωγής ή προέλευσης Ιαπωνίας, με εξαίρεση:
   
               α)
            
            
               τα προϊόντα που συγκομίστηκαν και/ή μεταποιήθηκαν πριν από τις 11 Μαρτίου 2011·
            
         
               β)
            
            
               τις αποστολές, για προσωπική χρήση, ζωοτροφών και τροφίμων ζωικής προέλευσης που καλύπτονται από το άρθρο 2 του κανονισμού (ΕΚ) αριθ. 206/2009 της Επιτροπής (8)·
            
         
               γ)
            
            
               τις αποστολές, για προσωπική χρήση, ζωοτροφών και τροφίμων, πλην όσων είναι ζωικής προέλευσης, που δεν έχουν εμπορικό χαρακτήρα και προορίζονται για ιδιώτες αποκλειστικά για προσωπική κατανάλωση και χρήση. Σε περίπτωση αμφιβολίας, το βάρος της απόδειξης φέρει ο αποδέκτης της αποστολής.
            
         Άρθρο 2
   Ορισμός
   Για τους σκοπούς του παρόντος κανονισμού, ως «αποστολή» νοείται:
   
               —
            
            
               για προϊόντα για τα οποία απαιτείται δειγματοληψία και ανάλυση βάσει του άρθρου 5, μια ποσότητα κάθε ζωοτροφής ή τροφίμου που εμπίπτει στο πεδίο εφαρμογής του παρόντος κανονισμού, της ίδιας κατηγορίας ή περιγραφής, η οποία καλύπτεται από το(-α) ίδιο(-α) έγγραφο(-α), αποστέλλεται με το ίδιο μέσο μεταφοράς και κατάγεται από τον ίδιο νομό της Ιαπωνίας,
            
         
               —
            
            
               για τα άλλα προϊόντα που εμπίπτουν στο πεδίο εφαρμογής του παρόντος κανονισμού, μια ποσότητα κάθε ζωοτροφής ή τροφίμου που εμπίπτει στο πεδίο εφαρμογής του παρόντος κανονισμού, η οποία καλύπτεται από το(-α) ίδιο(-α) έγγραφο(-α), αποστέλλεται με το ίδιο μέσο μεταφοράς και κατάγεται από έναν ή περισσότερους νομούς της Ιαπωνίας, εντός των ορίων που προσδιορίζονται στη δήλωση που αναφέρεται στο άρθρο 5.
            
         Άρθρο 3
   Εισαγωγή στην Ένωση
   Τα προϊόντα μπορούν να εισάγονται στην Ένωση μόνο αν συμμορφώνονται με τον παρόντα κανονισμό.
   Άρθρο 4
   Μέγιστα επίπεδα καισίου-134 και καισίου-137
   Τα προϊόντα συμμορφώνονται με το μέγιστο επίπεδο για το άθροισμα του καισίου-134 και του καισίου-137, όπως ορίζεται στο παράρτημα I.
   Άρθρο 5
   Δήλωση για συγκεκριμένα προϊόντα
   1.   Κάθε αποστολή μανιταριών, ψαριών και προϊόντων αλιείας με εξαίρεση τα χτένια, ρυζιού, κουκιών σόγιας, (ιαπωνικών) λωτών, πετασίτη ιαπωνικού ή γίγα (φούκι), Aralia spp., βλαστών μπαμπού, φτερών, ιαπωνικών βασιλικών φτερών, φτέρης της στρουθοκαμήλου και κοσιαμπούρα ή παράγωγου προϊόντος αυτών ή σύνθετης ζωοτροφής ή τροφίμου που περιέχει τα εν λόγω προϊόντα σε ποσοστό άνω του 50 %, καταγωγής ή προέλευσης Ιαπωνίας, συνοδεύεται από έγκυρη δήλωση που συντάσσεται και υπογράφεται σύμφωνα με το άρθρο 6.
   2.   Η δήλωση που αναφέρεται στην παράγραφο 1 βεβαιώνει ότι τα προϊόντα συμμορφώνονται με την ισχύουσα νομοθεσία στην Ιαπωνία.
   3.   Η δήλωση που αναφέρεται στην παράγραφο 1 βεβαιώνει, περαιτέρω, ότι:
   
               α)
            
            
               το προϊόν συγκομίστηκε και/ή υπέστη επεξεργασία πριν από τις 11 Μαρτίου 2011· ή
            
         
               β)
            
            
               το προϊόν δεν κατάγεται και δεν προέρχεται από κανέναν από τους νομούς που απαριθμούνται στο παράρτημα II (9), για τους οποίους απαιτείται δειγματοληψία και ανάλυση του εν λόγω προϊόντος· ή
            
         
               γ)
            
            
               το προϊόν προέρχεται αλλά δεν κατάγεται από κανέναν από τους νομούς που απαριθμούνται στο παράρτημα II για τους οποίους απαιτείται δειγματοληψία και ανάλυση του εν λόγω προϊόντος, και δεν έχει εκτεθεί σε ραδιενέργεια κατά τη διάρκεια της διαμετακόμισης· ή
            
         
               δ)
            
            
               το προϊόν κατάγεται από έναν από τους νομούς που απαριθμούνται στο παράρτημα II για τους οποίους απαιτείται δειγματοληψία και ανάλυση του εν λόγω προϊόντος, και συνοδεύεται από αναλυτική έκθεση που περιέχει τα αποτελέσματα της δειγματοληψίας και της ανάλυσης· ή
            
         
               ε)
            
            
               όταν η καταγωγή του προϊόντος ή των συστατικών του που είναι παρόντα σε ποσοστό άνω του 50 % είναι άγνωστη, το προϊόν συνοδεύεται από αναλυτική έκθεση που περιέχει τα αποτελέσματα της δειγματοληψίας και της ανάλυσης.
            
         4.   Τα ψάρια και τα προϊόντα αλιείας που αλιεύονται ή συγκομίζονται στα παράκτια ύδατα των νομών Φουκουσίμα, Γκούνμα, Ιμπαράκι, Τοτσίγκι, Μιγιάγκι, Τσίμπα ή Ιγουάτε συνοδεύονται από δήλωση που αναφέρεται στην παράγραφο 1 και από αναλυτική έκθεση που περιέχει τα αποτελέσματα της δειγματοληψίας και της ανάλυσης, ανεξάρτητα από τον τόπο εκφόρτωσής τους.
   Άρθρο 6
   Κατάρτιση και υπογραφή της δήλωσης
   1.   Η δήλωση που αναφέρεται στο άρθρο 5 συντάσσεται σύμφωνα με το υπόδειγμα του παραρτήματος III.
   2.   Για τα προϊόντα που αναφέρονται στο άρθρο 5 παράγραφος 3 στοιχεία α), β) και γ), η δήλωση υπογράφεται από εξουσιοδοτημένο εκπρόσωπο της αρμόδιας ιαπωνικής αρχής ή από εξουσιοδοτημένο εκπρόσωπο του φορέα ο οποίος έχει εξουσιοδοτηθεί από την αρμόδια ιαπωνική αρχή υπό την ευθύνη και την εποπτεία της αρμόδιας ιαπωνικής αρχής.
   3.   Για τα προϊόντα που αναφέρονται στο άρθρο 5 παράγραφος 3 στοιχεία δ) και ε) και στο άρθρο 5 παράγραφος 4, η δήλωση υπογράφεται από εξουσιοδοτημένο εκπρόσωπο της αρμόδιας ιαπωνικής αρχής και συνοδεύεται από αναλυτική έκθεση η οποία περιλαμβάνει τα αποτελέσματα της δειγματοληψίας και της ανάλυσης.
   Άρθρο 7
   Ταυτοποίηση
   Κάθε αποστολή προϊόντων που αναφέρεται στο άρθρο 5 παράγραφος 1 ταυτοποιείται με κωδικό ο οποίος αναγράφεται στη δήλωση που αναφέρεται στο άρθρο 5, στην αναλυτική έκθεση που αναφέρεται στο άρθρο 6 παράγραφος 3, στο κοινό έγγραφο εισόδου ή στο κοινό κτηνιατρικό έγγραφο εισόδου που αναφέρονται στο άρθρο 9 παράγραφος 2, καθώς και στο υγειονομικό πιστοποιητικό, τα οποία συνοδεύουν την αποστολή.
   Άρθρο 8
   Συνοριακοί σταθμοί ελέγχου και καθορισμένο σημείο εισόδου
   1.   Οι αποστολές των προϊόντων που αναφέρονται στο άρθρο 5 παράγραφος 1 εισάγονται στην Ένωση μέσω καθορισμένου σημείου εισόδου κατά την έννοια του άρθρου 3 στοιχείο β) του κανονισμού (ΕΚ) αριθ. 669/2009 της Επιτροπής (10) («το καθορισμένο σημείο εισόδου»).
   2.   Η παράγραφος 1 δεν εφαρμόζεται στις αποστολές προϊόντων που αναφέρονται στο άρθρο 5 παράγραφος 1 και εμπίπτουν στο πεδίο εφαρμογής της οδηγίας 97/78/ΕΚ του Συμβουλίου (11). Οι εν λόγω αποστολές εισάγονται στην Ένωση μέσω συνοριακού σταθμού ελέγχου κατά την έννοια του άρθρου 2 παράγραφος 2 στοιχείο ζ) της εν λόγω οδηγίας.
   Άρθρο 9
   Προηγούμενη κοινοποίηση
   1.   Οι υπεύθυνοι των επιχειρήσεων ζωοτροφών και τροφίμων ή οι αντιπρόσωποί τους κοινοποιούν εκ των προτέρων την άφιξη κάθε αποστολής προϊόντων που αναφέρεται στο άρθρο 5 παράγραφος 1.
   2.   Για τους σκοπούς της προηγούμενης κοινοποίησης, οι υπεύθυνοι των επιχειρήσεων ζωοτροφών και τροφίμων ή οι αντιπρόσωποί τους συμπληρώνουν:
   
               α)
            
            
               για τα προϊόντα μη ζωικής προέλευσης: το μέρος I του κοινού εγγράφου εισόδου (ΚΕΕ), το οποίο αναφέρεται στο άρθρο 3 στοιχείο α) του κανονισμού (ΕΚ) αριθ. 669/2009, λαμβάνοντας υπόψη τις οδηγίες που ορίζονται για το ΚΕΕ στο παράρτημα II του εν λόγω κανονισμού· για τους σκοπούς του παρόντος κανονισμού, το πλαίσιο Ι.13 του ΚΕΕ μπορεί να περιέχει περισσότερους από έναν κωδικούς προϊόντων·
            
         
               β)
            
            
               για τα ψάρια και τα προϊόντα αλιείας: το κοινό κτηνιατρικό έγγραφο εισόδου (KKEE) που ορίζεται στο παράρτημα III του κανονισμού (ΕΚ) αριθ. 136/2004 της Επιτροπής (12).
            
         Το αντίστοιχο έγγραφο διαβιβάζεται στην αρμόδια αρχή στο καθορισμένο σημείο εισόδου ή στον συνοριακό σταθμό ελέγχου τουλάχιστον δύο εργάσιμες ημέρες πριν από την άφιξη της αποστολής.
   Άρθρο 10
   Επίσημοι έλεγχοι
   1.   Οι αρμόδιες αρχές του συνοριακού σταθμού ελέγχου ή του καθορισμένου σημείου εισόδου διενεργούν τους ακόλουθους ελέγχους στα προϊόντα που αναφέρονται στο άρθρο 5 παράγραφος 1:
   
               α)
            
            
               ελέγχους εγγράφων σε όλες τις αποστολές·
            
         
               β)
            
            
               τυχαίους ελέγχους ταυτότητας και τυχαίους φυσικούς ελέγχους, συμπεριλαμβανομένης της εργαστηριακής ανάλυσης σχετικά με την παρουσία καισίου-134 και καισίου-137. Τα αποτελέσματα της ανάλυσης είναι διαθέσιμα εντός πέντε το πολύ εργάσιμων ημερών.
            
         2.   Σε περίπτωση που το αποτέλεσμα της εργαστηριακής ανάλυσης αποδεικνύει ότι οι εγγυήσεις που παρέχονται στη δήλωση που αναφέρεται στο άρθρο 5 είναι ανακριβείς, η δήλωση δεν θεωρείται έγκυρη και το φορτίο ζωοτροφών και τροφίμων δεν συμμορφώνεται με τον παρόντα κανονισμό.
   Άρθρο 11
   Δαπάνες
   Όλες οι δαπάνες που προκύπτουν από τους επίσημους ελέγχους που αναφέρονται στο άρθρο 10 και από κάθε μέτρο που λαμβάνεται λόγω μη συμμόρφωσης βαρύνουν τους υπευθύνους των επιχειρήσεων ζωοτροφών και τροφίμων.
   Άρθρο 12
   Θέση σε ελεύθερη κυκλοφορία
   1.   Η θέση σε ελεύθερη κυκλοφορία κάθε αποστολής προϊόντων που αναφέρεται στο άρθρο 5 παράγραφος 1 υπόκειται στην προσκόμιση (σε φυσική ή ηλεκτρονική μορφή) στις τελωνειακές αρχές, από τον υπεύθυνο της επιχείρησης ζωοτροφών ή τροφίμων ή τον αντιπρόσωπό του, ενός ΚΕΕ που έχει συμπληρωθεί δεόντως από την αρμόδια αρχή μετά τη διεξαγωγή όλων των επίσημων ελέγχων. Οι τελωνειακές αρχές επιτρέπουν τη θέση της αποστολής σε ελεύθερη κυκλοφορία μόνο αν αναφέρεται ευνοϊκή απόφαση της αρμόδιας αρχής στο πλαίσιο ΙΙ.14 και υπάρχει υπογραφή στο πλαίσιο ΙΙ.21 του ΚΕΕ.
   2.   Η παράγραφος 1 δεν εφαρμόζεται στις αποστολές προϊόντων που αναφέρονται στο άρθρο 5 παράγραφος 1 και εμπίπτουν στο πεδίο εφαρμογής της οδηγίας 97/78/ΕΚ. Η θέση των εν λόγω αποστολών σε ελεύθερη κυκλοφορία υπόκειται στον κανονισμό (ΕΚ) αριθ. 136/2004.
   Άρθρο 13
   Μη συμμορφούμενα προϊόντα
   Τα προϊόντα που δεν είναι σύμφωνα με τον παρόντα κανονισμό δεν διατίθενται στην αγορά. Τα εν λόγω προϊόντα απορρίπτονται με ασφάλεια ή επιστρέφονται στην Ιαπωνία.
   Άρθρο 14
   Επανεξέταση
   Ο παρών κανονισμός θα επανεξεταστεί πριν από τις 30 Ιουνίου 2016.
   Άρθρο 15
   Κατάργηση
   Ο εκτελεστικός κανονισμός (ΕΕ) αριθ. 322/2014 καταργείται.
   Άρθρο 16
   Μεταβατική διάταξη
   Κατά παρέκκλιση από το άρθρο 3, τα προϊόντα μπορούν να εισάγονται στην Ένωση υπό τους ακόλουθους όρους:
   
               α)
            
            
               είναι σύμφωνα με τον εκτελεστικό κανονισμό (ΕΕ) αριθ. 322/2014· και
            
         
               β)
            
            
               είτε απεστάλησαν από την Ιαπωνία πριν από την έναρξη ισχύος του παρόντος κανονισμού είτε απεστάλησαν από την Ιαπωνία μετά την έναρξη ισχύος του παρόντος κανονισμού αλλά πριν από την 1η Φεβρουαρίου 2016 και συνοδεύονται από δήλωση σύμφωνα με τον εκτελεστικό κανονισμό (ΕΕ) αριθ. 322/2014, η οποία εκδόθηκε πριν από την έναρξη ισχύος του παρόντος κανονισμού.
            
         Άρθρο 17
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 31 της 1.2.2002, σ. 1.
   
      (2)  Εκτελεστικός κανονισμός (ΕΕ) αριθ. 297/2011 της Επιτροπής, της 25ης Μαρτίου 2011, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (ΕΕ L 80 της 26.3.2011, σ. 5).
   
      (3)  Εκτελεστικός κανονισμός (ΕΕ) αριθ. 961/2011 της Επιτροπής, της 27ης Σεπτεμβρίου 2011, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Fukushima και για την κατάργηση του κανονισμού (ΕΕ) αριθ. 297/2011 (ΕΕ L 252 της 28.9.2011, σ. 10).
   
      (4)  Εκτελεστικός κανονισμός (ΕΕ) αριθ. 284/2012 της Επιτροπής, της 29ης Μαρτίου 2012, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα και για την κατάργηση του εκτελεστικού κανονισμού (ΕΕ) αριθ. 961/2011 (ΕΕ L 92 της 30.3.2012, σ. 16).
   
      (5)  Εκτελεστικός κανονισμός (ΕΕ) αριθ. 996/2012 της Επιτροπής, της 26ης Οκτωβρίου 2012, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα και για την κατάργηση του εκτελεστικού κανονισμού (ΕΕ) αριθ. 284/2012 (ΕΕ L 299 της 27.10.2012, σ. 31).
   
      (6)  Εκτελεστικός κανονισμός (ΕΕ) αριθ. 322/2014 της Επιτροπής, της 28ης Μαρτίου 2014, για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα (ΕΕ L 95 της 29.3.2014, σ. 1).
   
      (7)  Κανονισμός (Ευρατόμ) αριθ. 3954/87 του Συμβουλίου, της 22ας Δεκεμβρίου 1987, για τον καθορισμό των μεγίστων επιτρεπτών επιπέδων ραδιενέργειας στα τρόφιμα και τις ζωοτροφές λόγω πυρηνικού ατυχήματος ή σε περίπτωση εκτάκτου κινδύνου από ακτινοβολίες (ΕΕ L 371 της 30.12.1987, σ. 11).
   
      (8)  Κανονισμός (ΕΚ) αριθ. 206/2009 της Επιτροπής, της 5ης Μαρτίου 2009, σχετικά με την εισαγωγή στην Κοινότητα αποστολών προϊόντων ζωικής προέλευσης σε ποσότητες για προσωπική χρήση και για την τροποποίηση του κανονισμού (ΕΚ) αριθ. 136/2004 (ΕΕ L 77 της 24.3.2009, σ. 1).
   
      (9)  Ο κατάλογος των προϊόντων του παραρτήματος II δεν θίγει τις απαιτήσεις του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).
   
      (10)  Κανονισμός (ΕΚ) αριθ. 669/2009 της Επιτροπής, της 24ης Ιουλίου 2009, για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης και για την τροποποίηση της απόφασης 2006/504/ΕΚ (ΕΕ L 194 της 25.7.2009, σ. 11).
   
      (11)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργανώσεως των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).
   
      (12)  Κανονισμός (ΕΚ) αριθ. 136/2004 της Επιτροπής, της 22ας Ιανουαρίου 2004, για τη θέσπιση διαδικασιών κτηνιατρικών ελέγχων στους συνοριακούς σταθμούς επιθεώρησης της Κοινότητας κατά την εισαγωγή προϊόντων που προέρχονται από τρίτες χώρες (ΕΕ L 21 της 28.1.2004, σ. 11).
   
      ΠΑΡΑΡΤΗΜΑ I
      
         Μέγιστα επίπεδα για τα τρόφιμα
          (1)
         (Bq/kg), όπως προβλέπονται στην ιαπωνική νομοθεσία
      
      
                   
               
               
                  Τροφές για βρέφη και μικρά παιδιά
               
               
                  Γάλα και ποτά με βάση το γάλα
               
               
                  Μεταλλικό νερό και παρόμοια ποτά, και τσάι παρασκευασμένο από φύλλα που δεν έχουν υποστεί ζύμωση
               
               
                  Άλλα τρόφιμα
               
            
                  Άθροισμα καισίου-134 και καισίου-137
               
               
                  50 (2)
                  
               
               
                  50 (2)
                  
               
               
                  10 (2)
                  
               
               
                  100 (2)
                  
               
            
         
      
         Μέγιστα επίπεδα για τις ζωοτροφές
          (3)
         (Bq/kg), όπως προβλέπονται στην ιαπωνική νομοθεσία
      
      
                   
               
               
                  Ζωοτροφές για βοοειδή και άλογα
               
               
                  Ζωοτροφές για χοίρους
               
               
                  Ζωοτροφές για πουλερικά
               
               
                  Ζωοτροφές για ψάρια (5)
                  
               
            
                  Άθροισμα καισίου-134 και καισίου-137
               
               
                  100 (4)
                  
               
               
                  80 (4)
                  
               
               
                  160 (4)
                  
               
               
                  40 (4)
                  
               
            
         (1)  Για τα αποξηραμένα προϊόντα τα οποία προορίζονται για κατανάλωση σε ανασυσταθείσα κατάσταση, το μέγιστο επίπεδο εφαρμόζεται για το ανασυσταθέν προϊόν που είναι έτοιμο για κατανάλωση.
      Για τα αποξηραμένα μανιτάρια εφαρμόζεται συντελεστής ανασύστασης 5.
      Για το τσάι, το μέγιστο επίπεδο εφαρμόζεται στο αφέψημα που παρασκευάζεται από φύλλα τσαγιού που δεν έχουν υποστεί ζύμωση. Ο συντελεστής επεξεργασίας για το αποξηραμένο τσάι είναι 50 και, ως εκ τούτου, το μέγιστο επίπεδο 500 Bq/kg στα αποξηραμένα φύλλα τσαγιού εξασφαλίζει ότι το επίπεδο στο τσάι που παρασκευάζεται δεν υπερβαίνει το μέγιστο όριο των 10 Bq/kg.
      
         (2)  Προκειμένου να εξασφαλίζεται η συνέπεια με τα μέγιστα επίπεδα που ισχύουν επί του παρόντος στην Ιαπωνία, αυτές οι τιμές αντικαθιστούν προσωρινά τις τιμές που καθορίζονται στον κανονισμό (Ευρατόμ) αριθ. 3954/87.
      
         (3)  Το μέγιστο επίπεδο αφορά ζωοτροφή με περιεκτικότητα σε υγρασία 12 %.
      
         (4)  Για να εξασφαλίζεται η συνέπεια με τα μέγιστα επίπεδα που ισχύουν επί του παρόντος στην Ιαπωνία, αυτές οι τιμές αντικαθιστούν προσωρινά τις τιμές που καθορίζονται στον κανονισμό (Ευρατόμ) αριθ. 770/90 της Επιτροπής, της 29ης Μαρτίου 1990, περί του καθορισμού των μέγιστων επιτρεπτών επιπέδων ραδιενέργειας στις ζωοτροφές λόγω πυρηνικού ατυχήματος ή σε περίπτωση έκτακτου κινδύνου από ακτινοβολίες (ΕΕ L 83 της 30.3.1990, σ. 78).
      
         (5)  Με εξαίρεση τις ζωοτροφές για διακοσμητικά ψάρια ενυδρείου.
   
   
      ΠΑΡΑΡΤΗΜΑ II
      
         Ζωοτροφές και τρόφιμα για τα οποία απαιτείται δειγματοληψία και ανάλυση για την παρουσία καισίου-134 και καισίου-137 πριν από την εξαγωγή στην Ένωση
      
      
                  α)
               
               
                  προϊόντα που κατάγονται από το νομό Φουκουσίμα:
                  
                              —
                           
                           
                              μανιτάρια και τα παράγωγα προϊόντα τους που υπάγονται στους κωδικούς ΣΟ 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 και 2005 99 80,
                           
                        
                              —
                           
                           
                              ψάρια και προϊόντα αλιείας που υπάγονται στους κωδικούς ΣΟ 0302, 0303, 0304, 0305, 0306, 0307, 0308, 1504 10, 1504 20, 1604 και 1605 με εξαίρεση τα χτένια που υπάγονται στους κωδικούς ΣΟ 0307 21, 0307 29 και 1605 52 00,
                           
                        
                              —
                           
                           
                              ρύζι και τα παράγωγα προϊόντα του που υπάγονται στους κωδικούς ΣΟ 1006, 1102 90 50, 1103 19 50, 1103 20 50, 1104 19 91, 1104 19 99, 1104 29 17, 1104 29 30, 1104 29 59, 1104 29 89, 1104 30 90, 1901, 1904 10 30, 1904 20 95, 1904 90 10 και 1905 90,
                           
                        
                              —
                           
                           
                              κουκιά σόγιας και τα παράγωγα προϊόντα τους που υπάγονται στους κωδικούς ΣΟ 1201 90, 1208 10 και 1507,
                           
                        
                              —
                           
                           
                              πετασίτης γίγας ή ιαπωνικός πετασίτης (φούκι) (Petasites japonicus) και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              
                                 Aralia spp. και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              βλαστοί μπαμπού (Ρhyllostacys pubescens) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90, 0712 90, 2004 90 και 2005 91,
                           
                        
                              —
                           
                           
                              φτέρες (Pteridium aquilinum) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              κοσιαμπούρα (βλαστοί του Εleuterococcus sciadophylloides) και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              ιαπωνικές βασιλικές φτέρες (Οsmunda japonica) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              φτέρη η στρουθοκάμηλος (Μatteuccia struthioptheris) και τα παράγωγα προϊόντα της που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              (ιαπωνικοί) λωτοί (Diospyros sp.) και τα παράγωγα προϊόντα τους που υπάγονται στους κωδικούς ΣΟ 0810 70 00, 0810 90, 0811 90, 0812 90 και 0813 50·
                           
                        
            
                  β)
               
               
                  προϊόντα που κατάγονται από τους νομούς Γκούνμα, Ιμπαράκι, Τοτσίγκι, Μιγιάγκι, Τσίμπα ή Ιγουάτε:
                  
                              —
                           
                           
                              μανιτάρια και τα παράγωγα προϊόντα τους που υπάγονται στους κωδικούς ΣΟ 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 και 2005 99 80,
                           
                        
                              —
                           
                           
                              ψάρια και προϊόντα αλιείας που υπάγονται στους κωδικούς ΣΟ 0302, 0303, 0304, 0305, 0306, 0307, 0308, 1504 10, 1504 20, 1604 και 1605 με εξαίρεση τα χτένια που υπάγονται στους κωδικούς ΣΟ 0307 21, 0307 29 και 1605 52 00,
                           
                        
                              —
                           
                           
                              
                                 Aralia spp. και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              βλαστοί μπαμπού (Ρhyllostacys pubescens) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90, 0712 90, 2004 90 και 2005 91,
                           
                        
                              —
                           
                           
                              φτέρες (Pteridium aquilinum) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              ιαπωνικές βασιλικές φτέρες (Οsmunda japonica) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              κοσιαμπούρα (βλαστοί του Εleuterococcus sciadophylloides) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              φτέρη η στρουθοκάμηλος (Μatteuccia struthioptheris) και τα παράγωγα προϊόντα της που υπάγονται στους κωδικούς ΣΟ 0709 99, 0710 80, 0711 90 και 0712 90·
                           
                        
            
                  γ)
               
               
                  προϊόντα που κατάγονται από τους νομούς Ακίτα, Γιαμαγκάτα ή Ναγκάνο:
                  
                              —
                           
                           
                              μανιτάρια και τα παράγωγα προϊόντα τους που υπάγονται στους κωδικούς ΣΟ 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 και 2005 99 80,
                           
                        
                              —
                           
                           
                              
                                 Aralia spp. και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              βλαστοί μπαμπού (Ρhyllostacys pubescens) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90, 0712 90, 2004 90 και 2005 91,
                           
                        
                              —
                           
                           
                              ιαπωνικές βασιλικές φτέρες (Οsmunda japonica) και τα παράγωγα προϊόντα τους που υπάγονται στους κωδικούς ΣΟ 0709 99, 0710 80, 0711 90 και 0712 90,
                           
                        
                              —
                           
                           
                              κοσιαμπούρα (βλαστοί του Εleuterococcus sciadophylloides) και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90·
                           
                        
            
                  δ)
               
               
                  προϊόντα που κατάγονται από τους νομούς Γιαμανάσι, Σιζουόκα ή Νιιγκάτα:
                  
                              —
                           
                           
                              μανιτάρια και τα παράγωγα προϊόντα τους που υπάγονται στους κωδικούς ΣΟ 0709 51, 0709 59, 0710 80 61, 0710 80 69, 0711 51 00, 0711 59, 0712 31, 0712 32, 0712 33, 0712 39, 2003 10, 2003 90 και 2005 99 80,
                           
                        
                              —
                           
                           
                              κοσιαμπούρα (βλαστοί του Εleuterococcus sciadophylloides) και τα παράγωγα προϊόντα του που υπάγονται στους κωδικούς ΣΟ 0709 99, 0710 80, 0711 90 και 0712 90·
                           
                        
            
                  ε)
               
               
                  σύνθετα προϊόντα που περιέχουν, σε ποσοστό άνω του 50 %, προϊόντα που αναφέρονται στα στοιχεία α) έως δ) του παρόντος παραρτήματος.
               
            
   
      ΠΑΡΑΡΤΗΜΑ III
      
         Δήλωση για την εισαγωγή στην Ευρωπαϊκή Ένωση
      
       …(Προϊόν και χώρα καταγωγής)
      
         Κωδικός ταυτοποίησης παρτίδας …Αριθμός της δήλωσης …
      Σύμφωνα με τον εκτελεστικό κανονισμό (ΕΕ) 2016/6 της Επιτροπής για την επιβολή ειδικών όρων που διέπουν την εισαγωγή ζωοτροφών και τροφίμων καταγωγής ή προέλευσης Ιαπωνίας μετά το ατύχημα στον πυρηνικό σταθμό της Φουκουσίμα, η ακόλουθη αρχή
      …
      [ο εξουσιοδοτημένος αντιπρόσωπος που αναφέρεται στο άρθρο 6 παράγραφος 2 ή 3 του εκτελεστικού κανονισμού (ΕΕ) 2016/6]
      ΔΗΛΩΝΕΙ ότι … …[τα προϊόντα που αναφέρονται στο άρθρο 5 παράγραφος 1 του εκτελεστικού κανονισμού (ΕΕ) 2016/6] του παρόντος φορτίου που αποτελείται από: … …(περιγραφή του φορτίου, προϊόν, αριθμός και είδος των πακέτων, μεικτό ή καθαρό βάρος) φορτώθηκαν στ …(τόπος φόρτωσης) στις …(ημερομηνία φόρτωσης) από …(στοιχεία ταυτοποίησης μεταφορέα) με κατεύθυνση …(τόπος και χώρα προορισμού) που προέρχεται από την επιχείρηση … …(όνομα και διεύθυνση της επιχείρησης)
      είναι σύμφωνα με την ισχύουσα νομοθεσία στην Ιαπωνία όσον αφορά τα μέγιστα επίπεδα για το άθροισμα του καισίου-134 και του καισίου-137.
      ΔΗΛΩΝΕΙ ότι το φορτίο αφορά:
      
                  ☐
               
               
                  μανιτάρια, ψάρια και προϊόντα αλιείας, ρύζι, κουκιά σόγιας, (ιαπωνικούς) λωτούς, πετασίτη ιαπωνικό ή γίγα (φούκι), Aralia spp., βλαστούς μπαμπού, φτέρες, ιαπωνικές βασιλικές φτέρες, φτέρη τη στρουθοκάμηλο και κοσιαμπούρα ή παράγωγο προϊόν αυτών ή σύνθετη ζωοτροφή ή τρόφιμο που περιέχει τα εν λόγω προϊόντα σε ποσοστό άνω του 50 %, που συγκομίστηκαν και/ή μεταποιήθηκαν πριν από τις 11 Μαρτίου 2011·
               
            
                  ☐
               
               
                  μανιτάρια, ψάρια και προϊόντα αλιείας, ρύζι, κουκιά σόγιας, (ιαπωνικούς) λωτούς, πετασίτη ιαπωνικό ή γίγα (φούκι), Aralia spp., βλαστούς μπαμπού, φτέρες, ιαπωνικές βασιλικές φτέρες, φτέρη τη στρουθοκάμηλο και κοσιαμπούρα ή παράγωγο προϊόν αυτών ή σύνθετη ζωοτροφή ή τρόφιμο που περιέχει τα εν λόγω προϊόντα σε ποσοστό άνω του 50 %, τα οποία δεν κατάγονται και δεν προέρχονται από κανέναν από τους νομούς που απαριθμούνται στο παράρτημα II του εκτελεστικού κανονισμού (ΕΕ) 2016/6, για τα οποία απαιτείται δειγματοληψία και ανάλυση·
               
            
                  ☐
               
               
                  μανιτάρια, ψάρια και προϊόντα αλιείας, ρύζι, κουκιά σόγιας, (ιαπωνικούς) λωτούς, πετασίτη ιαπωνικό ή γίγα (φούκι), Aralia spp., βλαστούς μπαμπού, φτέρες, ιαπωνικές βασιλικές φτέρες, φτέρη τη στρουθοκάμηλο και κοσιαμπούρα ή παράγωγο προϊόν αυτών ή σύνθετη ζωοτροφή ή τρόφιμο που περιέχει τα εν λόγω προϊόντα σε ποσοστό άνω του 50 %, τα οποία προέρχονται αλλά δεν κατάγονται από κανέναν από τους νομούς που απαριθμούνται στο παράρτημα II του εκτελεστικού κανονισμού (ΕΕ) 2016/6, για τα οποία απαιτείται δειγματοληψία και ανάλυση και τα οποία δεν έχουν εκτεθεί σε ραδιενέργεια κατά τη διάρκεια της διαμετακόμισης·
               
            
                  ☐
               
               
                  μανιτάρια, ψάρια και προϊόντα αλιείας, ρύζι, κουκιά σόγιας, (ιαπωνικούς) λωτούς, πετασίτη ιαπωνικό ή γίγα (φούκι), Aralia spp., βλαστούς μπαμπού, φτέρες, ιαπωνικές βασιλικές φτέρες, φτέρη τη στρουθοκάμηλο και κοσιαμπούρα ή παράγωγο προϊόν αυτών ή σύνθετη ζωοτροφή ή τρόφιμο που περιέχει τα εν λόγω προϊόντα σε ποσοστό άνω του 50 %, τα οποία κατάγονται από έναν από τους νομούς που απαριθμούνται στο παράρτημα II του εκτελεστικού κανονισμού (ΕΕ) 2016/6, για τα οποία απαιτείται δειγματοληψία και ανάλυση και στα οποία έγινε δειγματοληψία την/στις …(ημερομηνία) και υποβλήθηκαν σε εργαστηριακή ανάλυση την/στις …(ημερομηνία) στο …(ονομασία του εργαστηρίου), προκειμένου να καθοριστεί το επίπεδο ραδιονουκλεϊδίων, καισίου-134 και καισίου-137. Επισυνάπτεται η αναλυτική έκθεση·
               
            
                  ☐
               
               
                  μανιτάρια, ψάρια και προϊόντα αλιείας, ρύζι, κουκιά σόγιας, (ιαπωνικούς) λωτούς, πετασίτη ιαπωνικό ή γίγα (φούκι), Aralia spp., βλαστούς μπαμπού, φτέρες, ιαπωνικές βασιλικές φτέρες, φτέρη τη στρουθοκάμηλο και κοσιαμπούρα άγνωστης προέλευσης ή παράγωγο προϊόν αυτών ή σύνθετη ζωοτροφή ή τρόφιμο που περιέχει τα εν λόγω προϊόντα ως συστατικό(-ά) άγνωστης προέλευσης σε ποσοστό άνω του 50 %, στα οποία έγινε δειγματοληψία την/στις …(ημερομηνία) και υποβλήθηκαν σε εργαστηριακή ανάλυση την/στις …(ημερομηνία) στο …(ονομασία του εργαστηρίου), προκειμένου να καθοριστεί το επίπεδο ραδιονουκλεϊδίων, καισίου-134 και καισίου-137. Επισυνάπτεται η αναλυτική έκθεση.
               
            (Τόπος) …(ημερομηνία) …
      Σφραγίδα και υπογραφή του εξουσιοδοτημένου αντιπροσώπου που αναφέρεται στο άρθρο 6 παράγραφος 2 ή 3 του εκτελεστικού κανονισμού (ΕΕ) 2016/6